Modelbaas se vonnis weer uitgestelDawie de Villiers in die hof. Foto: ANA Die veroordeelde verkragter, Dawie de Villiers, se vonnisoplegging is Woensdag uitgestel omdat die regter in die verhoor van die modelbaas ongesteld is. Dawie de Villiers (38) het op Maandag 5 Oktober 2015 die eerste keer in die hooggeregshof in Palm Ridge, Johannesburg, verskyn op 38 aanklagte van onder meer verkragting, die besit van kinderpornografie, bedrog en intimidasie. De Villiers, ŉ inwoner van Kempton Park aan die Oos-Rand, is die stigter van die agentskap Model South Africa. Hy is onder meer daarvan beskuldig dat hy ŉ 14-jarige meisie in 2011 in Rustenburg gemolesteer het. In dieselfde jaar het hy na bewering ŉ 15-jarige meisie van Kempton Park verkrag. Die staatsaanklaer Arveena Persad het destyds aangevoer dat De Villiers die meisie voorberei het deur haar te vra om foto’s van haar geslagsdele aan hom te stuur en met hom in ŉ verhouding te wees. Nog ŉ aanklag teen De Villiers het verband gehou met ŉ voorval tussen 2006 en 2007 in Alberton toe hy glo ŉ volwasse vrou seksueel aangerand het. Hy het ook na bewering in 2008 SMS-boodskappe aan ŉ minderjarige gestuur waarin hy eksplisiete seksuele versoeke aan haar rig. Van die 38 aanklagte was 11 vir bedrog en diefstal van meer as R200 000. In Februarie 2017 is De Villiers eindelik nadat die verhoor meermale uitgestel is, skuldig bevind op 32 van die aanklagte van verkragting, molestering, seksuele gereedmaking, bedrog, blootstelling aan kinderpornografie en die besigtiging daarvan. Hy was sedertdien uit op borgtog van R15 000. Persad het Woensdag aan die hof gesê regter Cassim Moosa is ongesteld en het gevra dat die saak tot 23 November uitgestel word vir vonnisoplegging in die hooggeregshof wat sit in Palm Ridge, suid van Alberton. Vir alle vorige berigte oor De Villiers se verhoor, klik hier.